**OBCHODNÁ VEREJNÁ SÚŤAŽ 01/2012**

Obec Slaská vyhlasuje v zmysle § 281 až § 288 zákona č. 513/1991 Zb. Obchodný zákonník obchodnú verejnú  súťaž o najvhodnejší návrh na uzavretie zmluvy o dielo, ktorej predmetom bude zhotovenie nasledovného diela – „Cintorín – vstupná dvojkrídlová brána, vstupná dvojkrídlová bránka a vstupná jednokrídlová bránka“.

Dielo pozostáva z nasledovných častí: oceľová konštrukcia tvaru a zloženia podľa existujúcej hlavnej vstupnej brány o rozmeroch pôvodných brán; povrchová úprava – žiarové zinkovanie, opracovanie povrchu po zinkovaní, nástrek reaktívnou farbou; kľučky so štítkami, zámky, nastaviteľné pánty, spodný stredový klzák na bránu so zaistením jednej časti; dodávka a montáž diela. Súčasťou ponuky musí byť grafický nákres diela.

Písomné návrhy je treba doručiť Obecnému úradu v Slaskej v zalepenej obálke s označením OVS – 01/2012 do 4. júna 2012, vrátane dňa 4. júna 2012 do 15,30 hod.

Písomný návrh musí obsahovať: obchodné meno (resp. meno a priezvisko) navrhovateľa, IČO  navrhovateľa, sídlo (resp. miesto podnikania) navrhovateľa, návrh ceny za dielo vrátane materiálu a služieb (platcovia DPH vrátane DPH), termín dodania diela.

Ak predmetný návrh nebude obsahovať uvedené údaje, nebude zaradený do súťaže, aj keď bude podaný v určenej lehote. Navrhovatelia nemajú nárok na náhradu nákladov spojených s účasťou na súťaži. Po doručení nemožno návrh meniť, dopĺňať alebo odvolať.

Vyhlasovateľ sa zaväzuje v lehote do 8.6.2012 oznámiť vybraný návrh prostredníctvom informácie zverejnenej na webovej stránke obce www.slaska.sk. V tej istej lehote sa vyhlasovateľ zaväzuje oznámiť prijatie vybraného návrhu úspešnému navrhovateľovi a upovedomiť účastníkov súťaže, ktorí v súťaži neuspejú, že ich návrhy sa odmietli.

Vyhlasovateľ si vyhradzuje právo odmietnuť všetky predložené návrhy. Písomné návrhy je možné doručiť osobne, poštou alebo kuriérskou službou na adresu: Obecný úrad Slaská, súp. č. 17, 966 22 Lutila. Vysvetľovaním prípadných otázok je poverený starosta obce Daniel Gelien, mobil – 0907 877 769, email – starosta@slaska.sk.